На основу члана 62. и члана 64. Закона о становању и одржавању зграда („Службени гласник РС“ бр. 104/16), члана 32. тачка 6. Закона о локалној самоуправи („Службени гласник РС“ бр. 129/07 и 83/14 – др. Закон и 101/16-други закон), члана 21. став 1. тачка 7. и члана 37. став 1. тачка 7. Статута Града Ниша („Службени лист Града Ниша“ бр. 88/08 и 143/16),

Скупштина Града Ниша, на седници од \_\_\_\_\_\_\_\_\_\_\_\_\_\_\_\_2017. године, донела је

**ОДЛУКУ**

**О НАЧИНУ И РОКОВИМА ПЛАЋАЊА СТАМБЕНИХ УСЛУГА**

**НА ТЕРИТОРИЈИ ГРАДА НИША**

**I** **ОПШТЕ ОДРЕДБЕ**

Члан 1.

 Овом одлуком уређује се начин и рокови плаћања стамбених услуга у стамбеним и стамбено-пословним зградама на територији Града Ниша (у даљем тексту: **зграда**) који врши Јавно предузеће за стамбене услуге „Нишстан“ Ниш .

 Под стамбеним услугама у смислу става 1. овог члана подразумева се одржавање заједничких и посебних делова зграда којe су са Јавним предузећем за стамбене услуге „Нишстан“ Ниш закључиле уговор о поверавању послова одржавања.

Члан 2.

 Заједничке делови зграде, у смислу ове Одлуке су делови зграде који не представљају посебан или самостални део зграде, који служе за коришћење посебних или самосталних делова зграде , односно згради као целини, као што су :

- заједнички простори (степениште, улазни простори и ветробрани, заједнички ходник и галерија, тавански простор, подрум, бицикларница, сушионица за веш, заједничка тераса и друге просторије намењене заједничкој употреби власника посебних или самосталних делова зграде и др.) ;

- заједнички грађевински елементи ( темељи, носећи зидови и стубови, међуспратне и друге конструкције, конструктивни део зида или зидна испуна, изолација и завршна обрада зида према спољашњем простору или према заједничком делу зграде, стрехе, фасада, кров, димњаци, канали за проветравање, светларници, конструкција и простори за лифт и друге посебне конструкције и др.), као и

- заједничке инсталације, опрема и уређаји (унутрашње електричне, водоводне, канализационе, гасовне и топловодне инсталације, лифт, громобрани, апарати за гашење, откривање, и јављање пожара, безбедоносна расвета, телефонске инсталације и сви остали комунални прикључци који су намењени заједничком коришћењу и др.) ако не представљају саставни део самосталниг дела зграда и не чине саставни део посебног дела зграде, односно не представљају део инсталација, опреме и уређаја који искључиво служе једном посебном делу зграде.

 Самостални делови зграде у смислу ове Одлуке су просторија са техничким уређајима, просторија трансформаторске станице и склоништа (кућна и блоковска).

 Посебан део зграде у смислу ове Одлуке је посебна функционална целина у згради која може да представља, стан, пословни простор, гаражу, гаражно место или гаражни бокс.

Члан 3.

 Стамбене услуге плаћају корисници услуга месечно, по извршеној услузи.

Под корисницима услугама у смислу става 1. овог члана подразумевају се: власници станова као посебних делова зграде, закупаци односно корисници стана на неодређено време, као и власници, закупци, односно корисници пословног простора у згради (у даљем тексту: корисници услуга).

Члан 4.

 Наплата стамбених услуга врши се обједињено.

 Обједињену наплату врши предузеће које је основало Град за обављање ове делатности ( у даљем тексту : предузеће).

**II ОБРАЧУН ИЗВРШЕНИХ СТАМБЕНИХ УСЛУГА**

Члан 5.

 Обрачунски период за извршене стамбене услуге је календарски месец.

Члан 6.

 Висину накнаде за извршене стамбене услуге утврђене на основу посебне одлуке Јавно предузеће за стамбене услуге „Нишстан“ доставља предузећу одмах по добијању сагласности надлежног органа, а најкасније до 5. у месецу за предходни месец.

**Члан 7.**

 Јавно предузеће за стамбене услуге „Нишстан“ за које се врши обједињена наплата доставља предузећу за сваког корисника услуга податке за обрачун и наплату стамбених услуга.

**Члан 8.**

Критеријум заобрачун за стамбене услуге је: по м2 стамбеног односно пословног простора.

**Члан 9.**

 Рачун за извршене стамбене услуге предузеће испоставља кориснику услуга као део обједињеног рачуна за комуналне услуге.

Рачун из става 1. овог члана за стамбене услуге садржи: површину стана односно пословног простора , цену по м2 и укупан износ.

Рачун садржи и рок плаћања, обавештење о стању дуга или претплати за предходни месец, као и остале податке у складу са прописима који регулишу информисање и заштиту корисника услуга.

**III НАЧИН И РОКОВИ ПЛАЋАЊА СТАМБЕНИХ УСЛУГА**

Члан 10.

 Обједињени рачун за комуналне и стамбене услуге испоставља се кориснику услуга на начин и у роковима прописаним одлуком која регулише начин и рокове плаћања комуналних услуга на територији Града Ниша.

**IV ОСТАЛЕ ОДРЕДБЕ**

Члан 11.

 Међусобна права и обавезе између Јавног предузеће за стамбене услуге „Нишстан“ Ниш за кога се врши обједињена наплата и предузећа уређују се уговором, у складу са одредбама ове одлуке.

**V НАДЗОР**

**Члан 12.**

Надзор над спровођењем ове Одлуке врши Градска управа Града Ниша – секретаријат надлежан за вршење надзора над радом Јавног предузеће за стамбене услуге „Нишстан“ Ниш чије се услуге наплаћују обједињено у складу са одредбама ове Одлуке.

**VI ЗАВРШНЕ ОДРЕДБЕ**

Члан 13.

Ова одлука ступа на снагу осмог дана од дана објављивања у "Службеном листу Града Ниша.

**Број: \_\_\_\_\_\_\_\_\_\_\_\_\_/2017**

**У Нишу, \_\_\_\_\_\_\_\_\_\_ 2017. године**

**СКУПШТИНА ГРАДА НИША**

**Председник**

 **Мр Раде Рајковић**